钦定古今图书集成/明伦汇编/官常典/第246卷 > 李春芳
## 钦定古今图书集成/明伦汇编/官常典/第246卷 > 李春芳

按《明外史》本传：“春芳，字子实，扬州兴化人。嘉靖二十
六年，举进士第一，除修撰，𥳑入西苑，撰青词，大被帝
眷，与侍读严讷超擢翰林学士。寻迁太常少卿，拜礼
部右侍郎，俱兼学士，直西苑如故。佐理部事，进左侍
郎，转吏部，代讷为礼部尚书。时宗室蕃衍，岁禄苦不
继，春芳考故事，为书上之。诸吉凶大礼及岁时给赐”，
皆严为之制。帝嘉之，赐名《宗藩条例》。寻加太子太保。
四十四年命兼武英殿大学士，与讷并参机务。世宗
眷侍直诸臣厚，凡迁除皆出特旨。春芳自学士至柄
政，凡六迁，未尝一由廷推。春芳恭慎，不以势陵人。居
政府，持论平，不事操切。时人比之李时。其才力不及
也，而洁廉过之。时徐阶为首辅，得君甚。春芳每事必
推阶，阶亦雅重之。隆庆元年春，有诏修凤翔楼。春芳
曰：“上新即位，而遽兴土木，可乎？”事遂止。齐康之劾徐
阶也，语侵春芳。春芳疏辨求去。帝慰留之。及代阶为
首辅，益务以安静称帝意。时同列者陈以勤、张居正。
以勤端谨，而居正恃才陵物，视春芳蔑如也。始，阶以
人言罢，春芳叹曰：“徐公尚尔，我安能久？容旦夕乞身
耳。”居正遽曰：“如此，庶保令名。”春芳愕然，三疏乞休，帝
不允。既而赵贞吉入代，以勤刚而负气。及高拱再入
直陵，春芳出其上。春芳不能与争，谨自饬而已。俺荅
款塞求封，春芳偕拱、居正即帝前决之。会贞吉为拱
逐，拱，益张修阶故怨春芳，尝从容为阶解，拱益不悦。
时春芳已累加少师兼太子太师，进吏部尚书，改中
极殿。度拱辈终不容己，两疏请归养，不允。南京给事
中王祯希拱意，疏诋之。春芳求去益力。赐敕乘传，遣
官护行，有司给夫廪如故事。阅一岁，拱复为居正所
挤，几不免。而春芳归，父母尚无恙，晨夕置酒食为乐，
乡里艳之。父母殁数年乃卒，年七十五。赠太师，谥“文
定。”